

**Tárgy: Kerékpárutak létesítésének, felújításának és korszerűsítésének támogatására pályázat benyújtása**

**E L Ő T E R J E S Z T É S**

**Csemő Község Képviselő-testületének**

**2018. szeptember 24-én tartandó ülésére**

**Tisztelt Képviselő-testület!**

Csemő Község Önkormányzata gazdasági programjában prioritásként jelölte meg a Csemő és Cegléd közötti kerékpárút megvalósítását.

Az a tény a feladat meghatározásakor is nyilvánvaló volt, hogy ekkora volumenű fejlesztés csak pályázati források igénybevételével és támogatásával valósulhat meg.

Korábban a VEKOP (Versenyképes Közép-magyarországi Operatív Program) keretében nyújtottunk be pályázatot a megvalósításra – ez a pályázat nem nyert.

A korábban a VEKOP felhívásra összeállított összes szakmai anyagot (tervek, költségvetés, megvalósíthatósági tanulmány, kerékpáros hálózati terv) „VEKOP-talanítottuk”, kivettük belőle azokat a tartalmakat, amiket az a pályázati kiírás várt el. Ilyen volt a KRESZ park létesítése a csatlakozási pontoknál, a településen két irányba átívelő belterületi útvonalterv.

tettük ezt azért, mert ettől a költségek csökkentését reméltük, másrészt, más pályázat más feltételrendszert fog jelenteni.

A „lecsupaszított”, csak a Cegléd és Csemő helyiségnév-jelző tábla közötti szakaszra csökkentett műszaki tartalmat beadtuk engedélyezésre, mely engedély kiadása a napokban várható.

Folyó év augusztusában megjelent egy felhívás: mely szerint Pest megye célzott pénzügyi támogatásából 2018. szeptember 24-től lehet pályázni kerékpárutak létesítésére és korszerűsítésére.

A pályázati kiírás célja a kerékpározás, mint környezetbarát közlekedési mód terjedésének ösztönzése a lakosság körében és a hivatásforgalmú kerékpáros közlekedés forgalmának a növelése. A pályázat keretében minimum 20 és maximum 200 millió forint értékben van lehetőség a Pest megyei települési önkormányzatok területén levő újonnan kijelölt kerékpárutak kiépítésére, vagy már meglévő kerékpárutak korszerűsítésére, felújítására a főutak átkelési (belterületi) szakaszai mentén.

**Ezt a lehetőséget szeretnénk kihasználni, így javaslatot teszek pályázat benyújtására kerékpárút létesítésére a zöldhalmi településrészen a helyiségnév-jelző táblák közötti szakaszon.**

**A pályázati kiírás szerint igényelhető maximális keretösszeg meghatározza azt, hogy a két település közötti teljes szakasz megvalósítására ebben a konstrukcióban nem pályázhatunk. Emlékeztetem a Tisztelt Képviselőket, hogy a másfél évvel ezelőtti árakon számolt költség a teljes szakaszra 475 millió forint + ÁFA összeg lenne.**

**Két út állt előttünk az előkészítés során:**

* **egyrészről a Csemő táblától a zöldhalmi orvosi rendelőnél Zöldhalom tábláig tartó szakasz megvalósítása**
* **másrészről a zöldhalmi táblák közötti szakasz.**

**A dilemmát gyorsan leegyszerűsítette, mikor megérkezett az első költségbecslés: ahhoz, hogy beleférjünk a pályázati keretekbe, CSAK a zöldhalmi szakasz megvalósítását tudjuk megpályázni.**

Szükséges a benyújtáshoz a Képviselő-testület határozata arról, hogy az önkormányzat indulni kíván a pályázaton, továbbá hogy a megvalósításhoz szükséges önerőt biztosítja.

A támogatási kérelmeket 2018. szeptember 24-én reggel 8 órától nyújthatják be a pályázók a Magyar Államkincstár honlapján.

Kérem a Tisztelt Képviselőket, hogy az előterjesztés megtárgyalása után az alábbi határozati javaslatot elfogadni szíveskedjenek.

…**/2018. (09. 24.) határozat**

**…Csemő Község Önkormányzata a Nemzetgazdasági Minisztérium „Kerékpárutak létesítésének, felújításának és korszerűsítésének támogatása Pest megye területén" című, PM\_KEREKPARUT\_2018 kódszámú felhívására a rendelkezésre álló építési engedélyezési terv alapján kerékpárút kiépítésére Zöldhalom 3+389.94 - 4+852.69 km szelvények között pályázatot nyújt be, a tulajdonában lévő ingatlanokon.**

**A projekt címe: „Kerékpárút kiépítése Csemő-Zöldhalom lakott területén”**

**A projekt összköltsége (bruttó): 182.522.292 Ft**

**Igényelt támogatás összege: 173.392.527 Ft**

**Saját forrás összege: 9.129.765 Ft**

**A képviselő-testület a fenti összköltséggel a támogatási kérelem benyújtásához hozzájárul, a saját forrás összegét az önkormányzat a 2019-es költségvetésében betervezi.**

**Csemő Község 2017. évi adóerő képessége: 9.021 Ft/fő.**

**A képviselő-testület felhatalmazza a polgármestert a támogatási kérelem benyújtására és az ehhez szükséges intézkedések megtételére.**

Határidő: azonnal.

Felelős: polgármester.

Csemő, 2018. szeptember 19.

Dr. Lakos Roland

polgármester