

**Tárgy: Bölcsődei ellátást nyújtó intézmények fejlesztésének támogatása tárgyban kiírt intézkedésre pályázat benyújtása**

**E L Ő T E R J E S Z T É S**

**Csemő Község Képviselő-testületének**

**2018. szeptember 24-én tartandó ülésére**

**Tisztelt Képviselő-testület!**

**Tájékoztatás a bölcsődei ellátás kötelező önkormányzati feladatról**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 94. § (3a) bekezdése 2017. januári 1-i hatállyal előírja, hogy „Ha a bölcsődei ellátásra az adott településen legalább öt gyermek tekintetében igény jelentkezik, vagy a település - jogszabályban meghatározottak szerint megállapított - 3 év alatti lakosainak száma meghaladja a 40 főt, ( Csemőben meghaladja): a települési önkormányzat köteles gondoskodni a gyermekek bölcsődei ellátásáról a 42. § (2) bekezdése szerinti bölcsődei ellátást nyújtó intézmények, szolgáltatások bármelyik formájának biztosításával, önállóan, társulásban vagy ellátási szerződés útján.

A települési önkormányzatnak 2018. december 31-éig kell eleget tennie az egyes szociális, gyermekvédelmi, családtámogatási tárgyú és egyéb kapcsolódó törvények módosításáról szóló 2015. évi CCXXIII. törvénnyel megállapított 94. § (3a) bekezdésben foglalt kötelezettségének (Gyvt. 175.§ (5) bek.)

A mini bölcsődei ellátás (7 gyermek) határidőre történő biztosítására az előkészületeket megtettük. A Csemői Nefelejcs Óvoda földszintjén kerül berendezésre az a csoportszoba (a jelenlegi Margaréta csoport szobájában), természetesen a hozzátartozó öltözővel és szociális helyiséggel, ahol a bölcsődei ellátás megindulhat. Ezt annak rovására lehet megvalósítani, hogy egy földszinti csoport (kisebb létszámú nagycsoportosokkal) az emeletre költözött a jelenlegi nevelői szobába.

*Tájékoztatom a Képviselőket, hogy a bölcsődei ellátás működése engedélyhez kötött, melynek kapcsán az óvodai alapító okirat, a szervezeti- és működési szabályzat és a szakmai program módosítása is szükséges. A munkaterv szerint, szeptemberi testületi ülésre ezek a szakmai anyagok elkészülnek és tárgyalásra előterjesztem.*

**Tisztelt Képviselő-testület!**

**Ahogy látható a bölcsődei feladatot el fogjuk, el tudjuk majd látni; azonban kerestük annak lehetőségét is, hogy – pályázati források igénybevételével – külön épületben, ideálisabb körülményeket lehessen biztosítani a mini bölcsődének.**

2018. július 9-én a Pénzügyminisztérium meghirdette az „Önkormányzati tulajdonú bölcsődei ellátást nyújtó intézmények fejlesztésének támogatása Pest megyében (PM\_BOLCSODEFEJLESZTES\_2018)” című Pályázati Kiírást 4,5 milliárd forintos keretösszeggel.

A pályázati kiírás célja, hogy a Pest megye területén található, férőhelyhiánnyal küzdő, továbbá elavult, leromlott műszaki állapotban lévő önkormányzati tulajdonú bölcsődék intézményi infrastruktúráját fejlessze annak érdekében, hogy mind a bölcsődei ellátáshoz való hozzáférést, mind a bölcsődei ellátást nyújtó intézmények, szolgáltatások minőségét javítsa és ezáltal is támogassa a bölcsődés korú kisgyermeket nevelő szülők munkavállalását.

A pályázat lehetőséget biztosít a települési önkormányzatok számára mini bölcsődei intézmény létrehozására – nem bölcsődei funkciót betöltő épület átalakításával.

Az igényelhető támogatás összege (mini bölcsődék esetén) minimum 3 millió –maximum 50 millió forint, DE FÉRŐHELYENKÉNT LEGFELJEBB BRUTTÓ 4 MILLIÓ FORINT.

**Ezt a lehetőséget szeretnénk kihasználni, így javaslatot teszek pályázat benyújtására a Piac utcában található, volt vasútállomás épületének bölcsődévé történő átalakítására.**

**A mini bölcsőde maximum 7 fővel tervezhető, így legfeljebb 28 millió forint összegű támogatásra pályázhatunk.**

A pályázati előkészületek folyamatosak, az épület átalakításának tervei elkészültek, a projekt adatlap adattartalma megfogalmazásra került, az eszközlista elkészült, ahogy a tervezői költségbecslés is, árazott és árazatlan költségvetéssel együtt. *A belső tervezett alaprajz metszetét jelen előterjesztés mellékleteként megküldöm.*

Szükséges a benyújtáshoz a Képviselő-testület határozata arról, hogy az önkormányzat indulni kíván a pályázaton, továbbá hogy a megvalósításhoz szükséges önerőt biztosítja.

Kérem a Tisztelt Képviselőket, hogy az előterjesztés megtárgyalása után az alábbi határozati javaslatot elfogadni szíveskedjenek.

…**/2018. (09. 24.) határozat**

**Csemő Község Önkormányzata a Nemzetgazdasági Minisztérium *„Önkormányzati tulajdonú bölcsődei ellátást nyújtó intézmények fejlesztésének támogatása Pest megyében"* című, PM\_BOLCSODEFEJLESZTES\_2018 kódszámú felhívására 7 férőhelyes mini bölcsőde kialakítására és felszerelésére pályázatot nyújt be, a tulajdonában lévő ingatlanon lévő épületben.**

**A projekt címe: „Mini bölcsőde létrehozása Csemőben” Az ingatlan címe: 2713 Csemő, Piac u. Hrsz.: 633/ 1.**

**A projekt összköltsége (bruttó): 29.092.857 Ft**

**Igényelt támogatás összege: 27.637.632 Ft**

**Saját forrás összege: 1.455.225 Ft**

**A képviselő-testület a fenti összköltséggel a támogatási kérelem benyújtásához hozzájárul, a saját forrás összegét az önkormányzat 2018. évi tartalékából biztosítja és a 2019-es költségvetésében betervezi.**

**Csemő Község 2017. évi adóerő képessége: 9.021 Ft/fő.**

**A képviselő-testület felhatalmazza a polgármestert a támogatási kérelem benyújtására és az ehhez szükséges intézkedések megtételére…**

Határidő: azonnal.

Felelős: polgármester.

Csemő, 2018. szeptember 19.

Dr. Lakos Roland

polgármester