-én

**Tárgy: Jelentés a két ülés között**

**történt eseményekről**

**ELŐTERJESZTÉS**

**Csemő Község Képviselő-testületének**

**2018. szeptember 24-én tartandó ülésére**

**Tisztelt Képviselő-testület!**

Utolsó rendes, munkaterv szerinti ülését 2018. május 22-én tartotta a testület.

2018. június 29-én (a csemői 053/12 hrsz-ú ingatlan értékesítése a Mizsetáp Kft részére) és július 30-án (óvodavezetői pályázat értékelése, szociális tűzifa pályázat benyújtása, Csemői Konyha Bt-vel kötött szerződés módosítása) rendkívüli testületi ülést tartottunk.

A nyári szünet az idei évben is programokkal és eseményekkel volt zsúfolt, ezért a tavalyi évhez hasonlóan az idén is írásbeli beszámolót készítettem a két munkaterv szerinti ülés közötti események, történések tematikus ismertetésére.

*Nagyon aktív és sikeres nyarat tudhatunk magunk mögött – minden szinten.*

***\_\_\_\_\_\_\_\_\_\_\_\_\_\_\_\_\_\_\_\_\_\_Polgármesteri Hivatal***

A hivatal nyitva tartása a nyári időszakban is folyamatos volt – igazgatási szünetet az idei évben sem tartottunk.

Tóth János jegyző úr közszolgálati jogviszonya - közös megegyezéssel – 2018. július 16-án megszűnt. A feladat ellátása biztosított, Nagy Erika aljegyző asszony helyettesít. A jegyzői állásra a megüresedéstől számított 6 hónapon belül pályázatot kell kiírnom.

A köztisztviselők napja alkalmából a teljes hivatali állomány számára szerveztünk „közös összetartást” július 12-én és július 13-án. Ezen időintervallum alatt a hivatal zárva volt.

*A hivatal teljes személyi állományának ezúton is köszönetet mondok; mind a fizikai állomány, mind a köztisztviselők aktívan vették ki a részüket a programok szervezéséből, lebonyolításából, a településüzemeltetési és a környezetszépítési feladatok ellátásából.*

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Pályázatok***

Adósságmentes 1.0 pályázat végrehajtásáról

A 2015. decemberében nyert 90.321.296.-Ft támogatás felhasználásának két fő iránya volt. Egyrészről építési fejlesztések (temetői utak, zöldhalmi orvosi rendelő felújítása, hivatal klimatizálása, óvoda fűtéskorszerűsítése és klimatizálása), amelyek megvalósultak.

Másrészről a településrendezési eszközök felülvizsgálata. Ez egy folyamat, ami két év óta és jelenleg is folyamatban van.

Ezt a felülvizsgálatot nem így képzeltem, hiszen az előkészítést már 2015. év elején (a pályázattól függetlenül) megkezdtük. Közben jogszabályi változás okán a településkép védelméről helyi rendeletet kellett alkotni (ezt a 16/2017. (XII.18.) számú rendelet elfogadásával teljesítettük) mely előfeltétele volt a felülvizsgálati eljárás lezárásának.

Jelenleg az örökségvédelmi munkarész (régészeti fejezettel) és a végleges helyi építési szabályzat összeállításán dolgoznak szakemberek.

Az építési fejlesztések elszámolási anyaga teljesen össze van készítve és úgy készülünk, hogy a településszerkezeti számlákat is „összegyűjtjük” és rendezzük még október hónapban; függetlenül attól, hogy sikerül-e lezárnunk ezt a munkát, mert 2018. december 31-ig el kell számolni a fejlesztéseket a Magyar Államkincstárral.

Adósságmentes 2.0 pályázat

A 2016-ban nyert 133.497.438.-Ft támogatást felhasználtuk (vállalás volt a központi rendelő klimatizálása, a temetőben a ravatalozó épületének felújítása, az óvoda teljes belső felújítása, a belterületi utak /Akácos és Boda utcák/ útalappal történő ellátása, valamint a Bogdán-iskola dűlő felújítása és a vadászház kulturális kiállítóhellyé alakítása) és be is adtuk az elszámolást az idei év elején. Hiánypótlást nem kaptuk, igaz arról sem értesítést, hogy az elszámolást elfogadták.

Ezzel a pályázattal jelenleg „nincs dolgunk”.

Ivóvízminőség-javítási és vízellátás fejlesztése c. KEHOP pályázatról

Nem történt változás az egész idei évben a pályázat státuszát illetően.

Amit tudunk, hogy a „Csemő község ivóvíz minőség javítási és vízellátási fejlesztési programja” címen 2010-ben beadott pályázatunk (2011. óta !!!) támogatottnak minősül, és, hogy az önkormányzat helyett és nevében a Nemzeti Fejlesztési Programiroda Nonprofit Kft (NFP) jár el. Továbbra sem tudjuk, hogy mi lesz a projekt műszaki tartalma, pedig a projektdokumentáció elkészítésének és a Támogató részére történő benyújtásának határideje: 2016. november 15-e volt… Tavasz végén a tervezőtől érkezett a hír, hogy megindul a közbeszerzési eljárás. Erről sem és az eljárás eredménytelenségéről és/vagy érvénytelenségéről sem kaptunk értesítést. Pedig az eljárás sikertelen volt, mert augusztus végén jött egy újabb megkeresés a tervező felől, hogy adjak újabb felhatalmazást a közbeszerzési eljárás lefolytatására…

Fogalmam sincs, hogy mi fog történni és mikor fog történni bármi is, főleg úgy, hogy az önkormányzat és az NFP közötti megállapodás tartalma szerint a projekt fizikai befejezésének tervezett napja: 2018. április 1. volt, ami ugye mára elmúlt úgy, hogy a fejlesztés végleges (NFP által kialakított) műszaki tartalma kapcsán értesítést nem kaptunk. A projekt tervezett összköltsége: továbbra is 617.526.000.-Ft,

Továbbra is állunk és várunk….

Hittem abban, hogy idénre látszik már bármi is a tartalomban, a kivitelezés időpontjából, mert év elején még úgy terveztem, hogy „nekiesünk” a Tájház és a zöldhalmi buszmegálló közötti területnek, ahová fedett kerékpártárolót, kondiparkot, szaletlit és pihenőparkot álmodtunk saját forrásból. Két egymással összefüggő ok miatt nem kezdtünk bele az idén ebbe a fejlesztésbe. Az egyik, hogy ezt a területet még 2010-ben a projekt „felvonulási és deponálási területeként jelöltük meg, és nem tudjuk, hogy ki lesz a kivitelező, mennyire akarja igénybe venni ezt az ingatlant, illetve nem szerettem volna, ha mi térkövezünk és füvesítünk, majd egyszer csak csöveket, betondudákat és/ vagy más építési anyagokat helyeznek oda….

2017. és 2018. évi Önkormányzati feladatellátást szolgáló fejlesztések c. pályázatokról

Csemő Község Önkormányzata pályázatot nyert a helyi önkormányzatokért felelős miniszter az államháztartásért felelős miniszterrel közösen meghirdetett Önkormányzati feladatellátást szolgáló fejlesztések támogatásra" című pályázati kiírás 2017-es és 2018-as fordulójában is. ‌

* A 2017-ben megpályázott alcél az egészségügyi alapellátást szolgáló (fogorvosi alapellátás) épület vagy helyiség infrastrukturális felújítása volt. A fejlesztés (4.049.356.- Ft összegű támogatási mértékben) a rendelő belépő és váró helyiségeinek burkolatcseréjét, a falak festését, a vizesblokk és a rendelő fűtési rendszerének teljes felújítását tartalmazza. Az úgynevezett háromajánlatos eljárásban kiválasztásra került a kivitelező: a dunakeszi székhelyű Divenire Kft. A vállalkozási szerződés megkötésre került a kivitelezés a napokban zajlik, a szerződés szerint a befejezési határidő október 31. Elkésve nem vagyunk, 2018. december 31-ig kell a fejlesztést megvalósítani, mely időpontig én már az elszámolást is szeretném benyújtani.
* A 2018-ban megpályázott alcél az „óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása (továbbiakban: sportfejlesztés)” volt és nyertünk az iskolai udvaron lévő sportpálya felújítására 17.254.440.-Ft támogatást. Ehhez 3.044.901.-Ft önerőt vállaltunk. A beruházás során a felület öntött gumi burkolatú sportpálya készítésével kerül felújításra: a helyszínen készített gumiburkolat a beton felülethez hasonlóan, terítéssel készül. Ehhez a speciális gumiőrleményt egy rendkívül erős poliuretán ragasztóval keverik össze. A gumifelület teljesen sima, egybefüggő és hézagmentes lesz. Az úgynevezett háromajánlatos eljárásban kiválasztásra került a kivitelező: a budapesti székhelyű Pannon Park Forest Kft. A vállalkozási szerződést elkészítettük, véleményezésen van a vállalkozónál. Napokon belül várható az aláírás, a szerződés szerint a befejezési határidő október 31. Ezt a pályázatot is szeretném, ha az idén, a fogorvosi rendelő felújításával együtt el tudnánk számolni.

Sportpark létesítésére kiírt pályázatról

2016. augusztus 15-én benyújtottuk a pályázatunkat a Fejlesztési Minisztérium Nemzeti Szabadidős – Egészség Sportpark Program felhívására. A program keretében 150 négyzetméteren, minimum 15 eszközt tartalmazó sportpark építésére pályáztunk, a lakosságszámunk alapján 2 helyszínre is: az egyiket a Sportcentrumban, a másikat a zöldhalmi Tájház környezetében helyeznénk el.

A mai napig nincs értesítés az elbírálásról, én ezt a pályázatot már régen „elengedtem”…

Több, mint másfél éve a traktor garázsában tárolunk 12 db kültéri kondieszközt, melyet még a pályázat kiírása előtt vásároltunk meg. Kifizettük, csak nem engedtem telepíteni, mert ha pályázatunk nyer, akkor megkezdett beruházáshoz támogatást nem adnak. Kivárunk azért is, mert ha a két helyszínből csak az egyik nyer, akkor a másik helyre telepítjük az önerőből vásárolt eszközöket.

Az ivóvíz projektnél írtam arról, hogy a telepítést miért nem kezdtük meg. Őszintén mondom, hogy nem tudom mi lesz, de abban biztos vagyok, hogy a külterületre előbb fogunk eszközt telepíteni, mint a Sportcentrumba…

LEADER pályázat

Csemő község Önkormányzata részéről támogatási kérelem került benyújtásra a VP6-19.2.1.-38-8.1.1-17 kódszámú, „Helyi értékekre épülő turisztikai szolgáltatások fejlesztése: szálláshely szolgáltatások kialakítása, fejlesztése” című LEADER felhívásra. A megvalósítás helyszínéül a Csemői Kulturális Kiállítóhely épületét jelöltük meg. A beruházásban az emeleti részen két szoba és előtér kerülne kialakításra és berendezésre, a földszinten a konyha és az étkező berendezését fedezi a projekt.

Az eredeti hírek arról szóltak, hogy a nyár elején lesz döntés. Most ősszel is csak annyi biztos, hogy leghamarabb október-novemberben várhatunk értesítést a pályázat elbírálásáról.

Az épülethez és a környezethez sem merünk hozzányúlni, nehogy az legyen, hogy megkezdett beruházás… mert akkor nem kaphatunk támogatást.

A LEADER pályázat kapcsán hír, hogy a közreműködő szervezethez, a Gerje-sztők Leader Egyesülethez Csemőből eddig összesen 7 pályázat érkezett be a mikro-vállalkozások támogatása, és a szálláshely kialakítása jogcímekre, ebből egy pályázat az önkormányzaté.

Előkészítés alatt van a turisztikai vonzerő növelésére egy újabb pályázat, amely 4 milliós összeggel a Csemői Kulturális Kiállítóhely környezetének (sétány kialakítás, parkoló kialakítása, íjász pálya létesítése, játszóeszközök telepítése) rendezésére.

Ha és amennyiben a közreműködő szervezet engedélyezi az újabb pályázat benyújtását (ez a többi, kistérségi település pályázati aktivitásától függ…), akkor októberben benyújtjuk az igényünket. Ha nem kapunk felhatalmazást, akkor arra fogok javaslatot tenni, hogy a Csemő Község Művelődéséért Alapítvány megszűntetésével a megmaradó pénzállományát fordítsuk erre a célra.

Vidékfejlesztési Program pályázata

Be kell vallanom, hogy a VP pályázat (külterületi út útalappal való ellátása + gépbeszerzés) nem a kedvenc pályázatom.

Sosem kínlódtunk ennyit műszaki tartalom összeállításával, más esetben nem szenvedtünk attól, hogy a felhasznált anyagokat egy államilag elfogadott normagyűjtemény szerint, és az ott maghatározott árakkal lehet számolni. A pályázat 0,80-as frakciójú követ tartalmaz, de ilyen nem fellelhető az országban, illetve a nyugati határszélnél igen, ahonnan a szállítási költség több, mint 15 millió forint… Erre persze a pályázat nem nyújt fedezetet – az önerőt növelné, de meddig?

A pályázat benyújtásakor 13 millió forint önerővel terveztünk, bár már akkor látszott, hogy a normagyűjtemény szerinti árakon ezt ennyiből megvalósítani nem lehet. Ezért az idei évi költségvetés tervezésekor 20 millió forintot terveztük önerőként, majd látván a közbeszerzésben tett vállalkozói ajánlatokat, további 3,5 millió forintot különítettünk el a megvalósításra.

Augusztus 10-én reggel megtörtént a munkaterület átadása. A vállalkozó fel is vonult a Jáger útra, ahol az 550-es szelvényében mintafeltárást végzett. Ennek során kiderült, hogy a terveken feltüntetett rétegrendi szerkezet nem megvalósítható, ugyanis a talaj homokos szerkezete nem megfelelő a szivárgó sóderágy fogadására. A tükörmélység kiszedésénél is laza szerkezetű réteg található, melyben önmagában a tehergépjárművek elakadnak. El is akadtak. Erre a laza szerkezetre rákerülő laza szemszerkezetű sóder lehetetlenné teszi az anyagszállítást, a talaj még lágyabb szerkezetű lesz, a két anyag összekeveredik, a sóderben lévő nagyobb szemcsék a homokba benyomódnak, a réteg szétfolyik.

Nem mondom, hogy nem számítottunk erre, de kötött bennünket a pályázati kiírás és elvárás, amely úgy számolt, hogy sóderrel kell a tükör alját megteríteni. Homokra sóder? Megpróbáltuk…

Most az van, hogy dokumentáltuk a feltárt állapotot, és már be is adtunk az Irányító Hatóság felé egy műszaki tartalom módosítása iránti kérelmet, melyben geotextil és kő alkalmazásának engedélyezését kértük a sóder helyett. Ha egy hónapon belül megkapjuk a hozzájárulást, akkor van esély, hogy mind a négy útszakasz még az idén elkészüljön, ha nem – akkor időjárás függvényében - idén csak részteljesítés lehetséges.

Az egyetlen jó hírem, hogy a gépbeszerzést teljesítettük, már az udvarunkon van a gréder és az ágaprító berendezés is. Nem engedem addig használni az új eszközöket, amíg az Irányító Hatóság engedélye a pályázat „másik lábához” meg nem érkezik. Ha ugyanis nem kapunk engedélyt a műszaki tartalom módosítására, akkor a pályázat kivitelezhetősége kerül veszélybe, és a gépeket pusztán önerőből (támogatás nélkül közel 10 millió forintról beszélünk!) nem terveztük megvásárolni, használtan meg nehéz lesz akár értékesíteni, akár a visszavételről tárgyalni…

1956-os táblakép pályázata

Még mindig az 1956-os táblakép pályázati elszámolása….

2017. májusában befejeztük a fizikai megvalósítást, beadtam az elszámolást…

Az elmúlt másfél évben összesen 9 alkalommal kellett teljesítenünk újraküldést egy három tételes (famunka, villanyszerelés, projekt tábla) elszámoláshoz. Utoljára tavasszal „fenyegettek” meg bennünket visszafizetési kötelezettség elrendelésével és szabálytalansági eljárás megindításával, azóta néma csend. Egészen augusztus 28-áig, amikor az alábbi értesítés „bírtuk” kapni:

*„Felhívjuk szíves figyelmét, hogy a véglegesen elfogadott elszámolási táblázat alapján 1 Ft visszafizetési kötelezettsége merült fel. Kérjük, szíveskedjen gondoskodni az összeg visszautalásáról a Közalapítvány 10032000-00282558-00000062 számú számlájára annak érdekében, hogy a pályázatot lezártnak tekinthessük. Az utalás során szíveskedjenek a közleményben feltüntetni a támogatási szerződésük számát (KKETTKK-56P-02-0403). Kérjük, hogy amennyiben megtörtént az utalás, küldje meg részünkre az erről szóló bankszámlakivonatot elektronikus formában.”*

Tudom, hogy a banki rendszerben nincs kerekítés. Már csak azt nem értem, ha a pályázatot 1.115.812.-Ft-ra adtuk be, amit forintra azonos összeggel fogadtak el, és a számláim összértéke is forintra egyezett, akkor hogyan jött ki az 1 forint differencia.

És világ láss csodát!

Szeptember 11-én emléklapot kaptunk, hogy köszönik a közreműködést, a pályázat megvalósítását és elszámolását! Ezzel ez a pályázat lezárt.

Bölcsőde pályázat - BEADÁS ELŐTT!

Megjelent a hír, hogy 4,5 milliárd forintra pályázhatnak a Pest megyei települési önkormányzatok bölcsődék fejlesztésére 2018. szeptember 10-től. Szuper!

A bölcsődei ellátást 2018. december 31-től kötelezően kell megszerveznie az önkormányzatoknak. Ez azt jelenti, hogy az óvoda épületében, az egyik csoportszobát bölcsődei bútorokkal, játékokkal, kiegészítőkkel (pelenkázó, kiságy…) együtt az év végéig fel kell szerelni, amely időpontig két fő kisgyermeknevelőt és egy fő bölcsődei dajkát is fel kell venni, az udvaron elkülönített udvarrészt kell a bölcsiseknek lekeríteni, speciális játékokkal.

Az eredeti kiírás szerint szeptember 10-én nyílt volna a pályázati felület. Szeptember 8-i dátummal, de csak szeptember 10-i feltöltéssel jött egy közlemény, hogy a feltöltési lehetőséget csak szeptember 27-től fogják biztosítani, ugyanakkor a gyermekenként igényelhető támogatási összeg 3 millió forintról 4 millió forintra emelkedett.

*Ezért került sor az előre, szeptember 10-re meghirdetett testületi ülés elhalasztására. Újra kellett számolni az építési és az eszközbeszerzési tételeket.*

Megmondom őszintén, nem nagyon tudok örülni ennek a módosításnak akkor sem, ha több pályázati forrást igényelhetünk. Ennek az az oka, hogy mi az egész augusztust beáldozva elkészültünk a pályázattal, és ha a beadási határidőt azért kellett kitolni, hogy többen beadhassák, ráadásul nagyobb összegre adhassák be az igényeiket, akkor az nem a csemői pályázat esélyeit növeli…

*A szeptemberi ülésen az újraszámolt költségvetéssel külön napirendben tárgyalja a Testület a bölcsőde pályázatot.*

\_\_\_\_Kerékpárút-pályázat – BEADÁS ELŐTT!

Pest megye célzott pénzügyi támogatásából 2018. szeptember 24-től lehet pályázni kerékpárutak létesítésére és korszerűsítésére.

A pályázat keretében minimum 20 és maximum 200 millió forint értékben van lehetőség a Pest megyei települési önkormányzatok területén levő újonnan kijelölt kerékpárutak kiépítésére, vagy már meglévő kerékpárutak korszerűsítésére, felújítására a főutak átkelési (belterületi) szakaszai mentén.

Két éve vártunk pályázati lehetőségre, hiszen a terveink készen vannak. A legfőbb bajom, hogy a maximálisan pályázható összeg a több évvel ezelőtti költségvetési tervezet (amely a Cegléd és Csemő tábla között 480 millió forint+ÁFA összeggel számolt) felét sem éri el.

Hová, miként tervezzünk, pályázzunk? Hogyan szakaszoljunk? Mi a garancia, hogy nem járunk úgy, mint a külterületi dűlőút útalapjával, hogy egy év alatt több, mint 30%-kal drágult az alapanyag?

Két opción lehetett gondolkodnunk: az egyik a belterület és a zöldhalmi egészségház előtt lévő helyiségnév-tábla közötti szakasz, a másik sűrűn lakott zöldhalmi településrész szakasza táblától-tábláig. A gondolkodásba nem nagyon fájdult bele a fejünk, gyorsan leegyszerűsítették a kérdést az előzetes számítási adatok, mely szerint az első körben említett szakasz megvalósítása jelentősen meghaladta a pályázható összeget…

*A szeptemberi ülésen külön napirendben tárgyal a Testület a kerékpárút pályázatról.*

\_\_\_\_Iskola épületeinek energetikai felújítása

Valamikor, márciusban, egészen pontosan március 19-én, egy hétfői havas napon megjelent két kisteherautó, aztán egy kamion és kipattant a járművekből 9 munkás. Ekkor és így kezdődött az iskola épületeinek felújítása.

A generálkivitelezővel – természetesen – készítettünk kivitelezési ütemtervet, melyben azt írták, hogy augusztus végére befejezhető a fejlesztés. Hát, hittem is, meg nem is. Azért 197 ablak, 12 ajtó cseréje, összesen 2850 m2 falfelület és 1605 m2 födém szigetelése – a mennnyiségek alapján nem tűnt úgy, hogy a teljesítési határidő előtt két hónappal befejezhető.

Az új tanév mesterek nélkül kezdődhetett, amiért óriási köszönettel tartozunk a generálkivitelező Fenstherm Kontakt Kft-nek, és az alvállalkozóinak, hiszen sokszor szélsőséges időjárási körülmények között is tudták tartani az ütemtervet.

Ebben a ciklusban összegében ez volt a legnagyobb volumenű fejlesztés – jelenleg már az elszámoláshoz szükséges dokumentáció összeállításán dolgoznak a kollégáim.

***\_\_\_\_\_\_\_\_\_\_\_\_\_\_\_\_\_\_\_\_Saját erős fejlesztések***

iskolafejlesztés

Az iskola épületeinek energetikai felújítására pályázatot nyertünk.

Akkor is tudtuk, hogy a fejlesztés kapcsán többlet-költségek merülnek majd fel, mert nagyon konkrét volt a pályázati kiírásban az elszámolható munkanemek köre.

Tudtuk és láttuk például, hogy a „C” épület veréb deszkázata és csatorna-rendszere teljes cserére szorul, a „B” épületben pedig javítani kell. Szerintem ezekhez az elemekhez az épület elkészülte után nem nyúlt senki, és ha már fel volt állványozva, ha már az egész homlokzat új burkolatot és színezést kapott, akkor evidens volt, hogy ezeket, a pályázatban nem elszámolható költségeket „rááldozzuk” önerőből. Eredményes volt a Ceglédi Tankerület megkeresése ez ügyben – így a közel bruttó 3 milliós költséget a fenntartó átvállalta az önkormányzattól!

Nem tudtuk és nem láttuk viszont, hogy a pályázatban a járulékos költségek (projektmenedzsment, közbeszerzés, műszaki ellenőrzés) összege szerződések szerinti értéke meghaladta a tervezhető összeget, így nagyságrendi 1 millió forinttal kellett a közreműködők költségeit – önkormányzati önerőből finanszíroznunk.

Nem tudtuk és nem láttuk, hogy a tűzoltóság a két lépcsőházba olyan, összesen 4 speciális ablak beépítését írta elő, ami a füstelvezetésre alkalmas automatikával van szerelve. Ennek a darabonként 1 milliós nyílászárónak a költségét a vállalkozóval folytatott eredményes tárgyalás végén megfeleztük.

Nem tudtuk és nem láttuk azt sem, hogy ezeket a nyílászárókat a tűzjelző rendszerközpont kell, hogy szabályozza. A meglévő berendezés olyan régi, hogy erre a feladatra nem volt programozható (olyan, mintha Trabantba szerettünk volna tempomatot beépíteni…) így ki kellett cserélni a teljes központot, melynek összegét (2 millió forint) az önkormányzat fizette.

Mindennel együtt: nagyon boldog vagyok, hogy ez a fejlesztés határidő előtt és rendben lebonyolódott, és őszintén mondom, hogy „nem fájt” a támogatási összeg kiegészítése, mert jó célt szolgált és mert hosszú időre biztosítja az iskola egységes, esztétikus külalakját, nem beszélve az életveszély (korszerű és biztonságos füstelvezetési rendszer épült meg) hatékonyabb elhárításáról.

térfigyelő kamera + free WiFi

Településünk közigazgatási területén, 5 helyszínen és 6 kamerával 2018. augusztus 16-án és 17-én az Invitech Zrt. segítségével térfigyelő kamerarendszer került kiépítésre, mely közvetve a lakosság szubjektív biztonságérzetét, közvetlenül a Rendőrség működésének segítését célozza.  
A kamerák képe felhő alapon adatközpontban tárolódik, melyhez az Invitech Zrt. az együttműködési szerződés megkötését követően a Rendőrség számára közvetlen elérést biztosít, ezzel is elősegítve a rendkívül gyors visszakeresést és felderítést. A telepítési helyszínek: Szt. István út - központi buszmegálló, Sportcentrum, zöldhalmi orvosi rendelő, zöldhalmi Iskola dűlő buszmegállók, Vett út - 12. bolt.

Emellett a rendszer minden térfigyelő kamera 100 méteres közelében ingyenes WiFi elérést is biztosít, melyhez csak a "Csemo Free Internet" WiFi hálózatra kell kapcsolódni.  
A kapcsolat a lakosság igényeinek megfelelően e-mailezésre, böngészésre, közösségi kommunikációra (Facebook) alkalmas, de a folyamatos letöltésre (Torrent) irányuló kérelmeket a rendszer tiltja.

A rendszer tesztüzemben hibátlanul működött, így szeptember 1-től a végleges beállításokkal szolgálja településünket.

dűlőnév táblák

Egyik szemem sír, a másik nevet…

Egyrészről örülök, hogy a hantházi településrészen is tudtunk táblatartókat telepíteni, másrészről borzalmasan elkeserít a zöldhalmi táblarongálás.

Idén nyáron több, mint 6 táblát rongáltak meg – szándékosan. Érthetetlen számomra a jelenség, és komolyan el kell gondolkodnunk azon, hogy az alsó-csemői rész telepítése után visszatérjünk-e, pótoljuk-e a hiányzó táblákat és tartókat.

Az önkormányzat mindenesetre megrendelte a megrongált táblák pótlásait is – tehát tábla és tartószerkezet van – eldöntető kérdés csak az marad, hogy telepítsük-e?

Orisek Ferenc: Domborfaragások c. könyvének támogatása

Szerzői kiadásban megjelent Feri bácsi második könyve Domborfaragások címmel.

A kötet elkészültéhez Pázmánd Község Önkormányzata, Csemő Község Önkormányzata és a szerző 1/3-1/3-1/3 arányban járult hozzá.

Igényes, minőségi kiadvány – gratulálunk a szerzőnek!

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Rendezvények***

A cél az idei évben is az volt, hogy olyan programokat szervezzünk, amelyek a lakosság minden korosztálya számára szórakozást, kikapcsolódást jelentenek helyben – és ingyenesen. Ennek a célkitűzésnek az idei nyáron is eleget tudtuk tenni. A saját rendezvényeink mellett „aktívkodtunk” térségi rendezvényeken is. A rendezvények rövid ismertetése időrendi sorrendben:

Laska Fesztivál - Ceglédi Elővágta

A Laska Fesztiválon nem nyertünk semmit, viszont a zsűri szerint miénk volt a legszebb sátor…. Azért nem osztottak díjat, annak viszont örültünk, hogy az ételeink elfogytak.

A vágta szabályzat szerint az előző évi győztes nem indulhat elővágtán, így a Laska fesztivál vágta napján csemői érdekeltség nélkül maradtunk. Vendéglátást sem szerveztünk, lévén Tamás sem volt jelen, lovunk sem indult – így nem ragaszkodtunk foggal-körömmel ahhoz, hogy ismeretleneket lássunk vendégül…

Csemő virágünnepe, a Falunap

Fantasztikus két nap volt… Biztos, hogy elfogult is vagyok, de közel tökéletesen sikerült megvalósítanunk azt, amit elterveztünk. Ha az időjárás nem szól bele, akkor kis csúszás nélkül minden programpontot, pontos kezdéssel tudtunk volna megvalósítani. Nagy öröm, hogy sokan voltunk, és csupa-csupa mosolygós embert lehetett látni a téren.

Nagyon sok embernek tartozom köszönettel, akik alázattal segítették a rendezvény sikerét!

Különösen boldoggá tesz, hogy a közönség is jól vizsgázott!

Egyfelől rendkívül lelkesek voltak, másfelől a több ezer fős tömeg mellett sem volt rongálás, taposás, a virágaink és az ágyásaink sértetlenek maradtak. Óriási dolognak tartom – és minden résztvevőnek köszönöm!

A helyszín ismét jól vizsgázott, a kisebb esőzések okán a fű is szép maradt, s bár meggyötrődött kicsit, de két hét alatt tökéletesen helyre állt.

Nyársapáti Lecsófesztivál

A „szomszédban” Turcsán István képviselő részt vett Csemő képviseletében a hagyományos lecsófesztiválon, ahol évek óta a rendezők felkérésére több üstben főzött a látogatók számára.

Zenés nyári esték

Szegény Csemői Nyári Esték…

A három alkalomból kétszer megint esett az eső.

Próbáltuk már a nyári hónapok elején, közepén és végén is tartani a zenés estéket, de lassan bele kell nyugodnom, hogy teljesen mindegy mikor rendezzük – az eső esni fog.

Szerencsére, akik eljöttek, jól érezték magukat, a bátrabbak esernyővel a szabad ég alatt, a kevésbé merészek a tornác alatt táncoltak.

Az idei évben mindhárom előadást a zöldhalmi Tájház udvarán rendeztük meg. A helyszín jól vizsgázott, és a látogatottság is jelentősen növekedett. A szezonzáró augusztusi programon közel 100 fő szórakozott.

Államalapítás ünnepe – augusztus 19-20.

Nagyon régóta dédelgetett álmom volt, hogy egyszer, Csemőben, augusztus 20-a tiszteletére megszólaljanak az István a király rockopera ismert dallamai.

Szerettem volna, ha nagy díszletekkel, komoly hang és fénytechnikával a csemőiek számára is elérhető legyen az előadás - és nagyon boldog vagyok, hogy a Patkós Irma Színházzal közösen a produkció megvalósulhatott!

Már a tavalyi falunap után kerestem a lehetőségeket az előadásra. Megkerestem a szerzői jog tulajdonosát, hogy informálódjak az előadás feltételeiről, ajánlást kérjek arra, hogy melyik társulatot keressem meg. Még válasz sem érkezett, amikor napok múlva felhívott Andó László igazgató úr, a színház vezetője, aki előadta, hogy megkérte és elvi igen választ kapott a jogtulajdonostól három előadásra, és Cegléd mellett Csemőre gondolt, mint lehetséges helyszínre. Elmondta azt is, hogy augusztus 20-án Cegléden szeretné bemutatni a társulattal a rockoperát. Bingó!!!

Igazgató úr ajánlata tökéletesen összevágott az elképzeléseimmel, mert én vasárnap (19-én) estére gondoltam, hogy a másnapi szabadnap miatt senki se maradjon le az előadásról, akit érdekel, nem kell „küzdenem” a jogtulajdonossal – úgyhogy 3 perc alatt megállapodtunk…

Idén tavasszal megjött az engedély, hogy megkezdődtek a próbák.

Fogytak a napok, nőtt az izgalom és lázas előkészületekbe kezdtünk, mert a produkció helyigénye jelentősen „átrendezte” a teret.

Pont úgy sikerült, ahogy megálmodtam!

Jó idő, sok-sok néző és minőségi produkció.

Komplett előadást kaptunk, tánckarral, fénnyel, füsttel – ami a visszajelzések alapján nagy sikert aratott. Nagyon boldog vagyok, hogy helyet adhattunk az előadásnak.

Megtettem este személyesen, de ezúton is köszönöm a szereplőknek, a technikusoknak és Andó László igazgató úrnak, hogy Csemőbe hozták a rockoperát!

Az államalapítás ünnepét az önkormányzat a Csemői Hagyományőrző Egyesülettel közösen rendezte meg. Az augusztus 20-i programok összeállítását az Egyesület végezte. Jó hangulatban, de csekély érdeklődés mellett követték egymást a programok. Hosszú-hosszú évek óta nem nagyon tudjuk az ünnep látogatottságát növelni, pedig próbálkoztunk már sok mindennel.

Szüreti Bál és felvonulás

Jó idő, sok ember, mosolygós arcok…. Kívánhat-e szervező ennél többet egy szabadtéri rendezvényen? Aligha! Én sem vagyok telhetetlen, örülök a program sikerének.

Azért (is) szeretem a Szüreti mulatságot, mert szerintem ekkor sikerül (évek óta) legszebben feldíszíteni a Templom teret. Ehhez nyilván az is kell, hogy szellős lehessen a tér, lévén csak „minimál sátrat” építünk.

A szüreti mulatság eredeti helyszínén, a zöldhalmi Tájháznál idén is sikerült minőségi programot összeállítanunk. Továbbra sem felejtjük ugyanis, hogy ott volt az eredeti helyszíne a szüreti bálnak.

Külön öröm, hogy egész délután és este velünk volt Szellő Imi is, akivel szívesen beszélgettek a helyiek a sátor alatt. Patronáltunk alaposan kivette a részét a vacsora kiosztásából is.

Köszönet illeti a megállók vendéglátóit, akik mindenféle finomsággal várták a mulatozókat, és köszönöm a szervezésben és lebonyolításban részt vevő hivatali és önkormányzati dolgozóink tevékeny közreműködését.

Nemzeti Vágta – döntő

Ragyogó napsütés és kitűnően előkészített pálya fogadta a Nemzeti Vágta budapesti döntőjének mezőnyét.

Szombaton pontosan délben elkezdődött a megnyitó, benne a versenyzők eskütétele, majd a kishuszárok előfutamai után a 72 versenyző összesen 12 előfutamban állt rajthoz a múlt heti sorsolás eredménye szerint.

Tamás és Vicces a 7. előfutamba nyert besorolást és magabiztos győzelmet arattak (a helyi szpíker szerint "Petrik Tamás játszott a mezőnnyel").

Sikerült meglepnünk a többezres nézőközönséget, mégpedig azzal, hogy Szellő Imre vihette Csemő zászlaját Tamás futamában!

Estére az is eldőlt, hogy Tamás vasárnap Mád, Pogány, Maksa és Baja települések lovasaival küzd majd meg a 3. középfutamban.

Bár legjobban Németh Jánostól féltünk a középdöntőben, aki Baját képviselve kétszeres győztese a Nemzeti Vágtának, mégsem Ő, hanem a korábbi kétszeres győztes lova, My Boy Mennydörgés "okozta" a vesztünket a középfutamban.

Az első rajt nem is volt jó, majd a második indítás is elég kaotikusra sikerült, de elengedték a versenybírók a mezőnyt. A start után Tamás az utolsó helyről eredt a többiek után, de két kanyar múlva, még az első körben, igazolva klasszisát az élre állt. Vezető helyét további két körön keresztül meg is őrizte. Az utolsó háromszáz méteren azonban az idei évben Pogány települést képviselő My Boy Mennydörgés megelőzte Tamást és Viccest.

"Elfogytak" a futam végére, óriási erőt vett ki a start utáni felzárkózás Viccesből, de még inkább Tamásból. A vége a középfutam 2. helye, ami nem ért továbbjutást, párosunk számára itt véget ért az idei évi verseny!

***Ez volt a 10. vágta futamuk, ebből 8 végződött start-cél győzelemmel, 1 futam (a 2016-os döntő) starttól vezetés és második hely, és 1 futam (a mostani középdöntő) utolsó helyről indulás és második hely. Azért ezt a mérleget sokan megirigyelhetik, mi pedig továbbra  is büszkék lehetünk és vagyunk is PETRIK TAMÁSRA, VICCESRE és az idomár MAJNÁR ANITÁRA!***

Az Andrássy úton kapott helyet az induló települések és kistérségek bemutató sátor-városa, a Vágta Korzó. Csemő az idei évben önálló sátorral volt jelen és népszerűsítette településünket.

Köszönöm Vas Tiborné szervező munkáját és az egész hétvégi "szolgálatát".

Összegezve

Az idei évben is, ahogy tavaly maximálisan elégedett lehetek és vagyok is vagyok mind a programokkal, mind a megvalósításukkal.

Minden dolgozónk kivette a részét a rendezvények feltételeinek biztosításából, szinte nem volt olyan hétvége, amikor nem építettünk-bontottunk sátrakat, vagy főztünk.

Hálás vagyok nekik, hogy kibírták ezt az erőltetett menetet, 3 főt nevesítve is szeretnék kiemelni: Nagy Erikának, Vas Tibornénak és Lendér Józsefnek külön köszönöm a segítségét.

***\_\_\_\_\_\_\_\_\_\_\_\_\_\_\_\_\_\_\_\_*** ***Virágos Magyarország környezetszépítési verseny***

Minden évben részt veszünk a Virágos Magyarország által hirdetett környezetszépítési versenyben. A mozgalom az idei évben a 25. évfordulóját ünnepli.

Minden évben leírom, hogy a környezetszépítést NEM elsősorban a zsűri miatt, sokkal inkább a saját magunkkal szembeni igényesség és hagyományok ápolása okán végezzük.

A virág Csemő brand-jévé vált, amely hírnév kötelez!

Az idei évben a Falunap utáni harmadik napra jelentkezett be a zsűri, és tekintettel arra, hogy a rendezvény mindenféle rongálás nélkül zajlott - nem okozott gondot a legszebb arcunkat mutatnunk.

A zsűrizés a „szokásos” koreográfia mellett zajlott, először beszélgetés, és adategyeztetés a hivatalban, majd séta és autós körjárat először a belterületi utcákban, majd a külterületen.

A „zsűri-váráshoz” tavaly óta, így az idén is hozzátartozott, hogy a készítettünk egy 12 oldalas tájékoztatót a zsűrizési szempontrendszert szem előtt tartva.

Szépek voltunk, és ehhez az is kellett, hogy sok porta és magántulajdonos is törődött a saját tulajdonával, látszott a településen, hogy az önkormányzat mellett sokaknak fontos a kialakult hírnevünk megőrzése. Mindenkire szükség volt, ezúton is köszönöm a lakosság partnerségét!

Vannak további jó híreim is!

A Magyar Turisztikai Ügynökség a Virágos Magyarországért Mozgalom 25 éves évfordulója tiszteletére kisfilmet forgatott, amiben Csemőt is (másik 7 település mellett) kiválasztották bemutatkozásra! Augusztus 28-án járt a forgatócsoport nálunk.

És a legjobb hír!

Látogatást tett Csemőben a virágos főzsűri is!

Bár ez még nem jelent semmit, hiszen a főzsűri nagyságrendileg 20 települést látogat meg, mielőtt döntene a hazai győztesekről (külön a legvirágosabb faluról és városról).  Azt viszont jelenti a megkeresés, hogy benne vagyunk a kiemeltek között!

A 4 tagú zsűriből három fő először járt Csemőben. Előzetesen jelezték, hogy a látogatás célja nem a júliusban a Virágos Magyarország versenyben volt zsűri megállapításainak ellenőrzése, hanem az esetleges nemzetközi szereplés feltételeinek az ismertetése. Ugye, mondanom sem kell, hogy mekkora elismerés ez nekünk!

2010-ben átéltem már hasonlót. Akkor egy folyamatban lévő (faluközpont felújítás) projekt jelentette az akadályt, mert nem tudtuk garantálni, hogy a munkálatok a nemzetközi zsűri érkezésére befejeződnek. Most ilyen akadály nincs…

Ahogy a zsűri ismertette a nemzetközi verseny értékelési szempontrendszerét, hát kicsit „ledobtam a láncot”. El tudjátok képzelni, hogy a Virágos Európa verseny 100 pontos kritériumrendszerében összesen 10, azaz 10 ponttal (5 pont az egynyári, további 5 pont az örökzöld virágok) szerepel a virágos környezet? Pedig így van! A többi 90 pont a természeti és épített környezet, a fenntarthatósági szempontok, a megújuló energiaforrások, az középületek funkcionalitása és környezettudatos jövőkép között oszlik meg, illetve adódik össze. Ezt nem gondoltam volna…

Elmondtam minden szépet és jót magunkról – és nyilatkozatban erősítettem meg, hogy kiválasztásunk esetén szívesen képviselnénk Magyarországot az európai versenyben!

Az idei évi versenyben is meghirdetésre került a Legvirágosabb Úti Cél közönségszavazásos játék. Minden induló település tölthetett fel egy képet a verseny internetes közösségi oldalára. A játékban 2. helyen végeztünk Gyulaháza mögött a 2000 fő feletti falu kategóriában.

*- a magam nevében -*

*Tisztelt Képviselő-testület!*

*Hitem szerint tudtam bizonyítani, hogy Csemő fejlődik! A pályázati lehetőségeket folyamatosan figyeljük és törekszünk a gyors és minőségi megvalósításra.*

*Talán az is látható, hogy sokszor nem csak rajtunk múlik egy-egy munkafázis, egy kivitelezés kezdése, vagy befejezése. Az eredményeket rendkívüli erőfeszítéssekkel tudjuk csak elérni; kevesen vagyunk és sokat dolgozunk.*

*Sokszor és egyre többször azonban olyan tevékenységek viszik el az időt és energiát, melyek rendkívüli bosszússágot okoznak, pedig ennek nem kellene így lennie…*

*A lentebb írtakat nem panasznak szánom, hanem a jelenségre szeretném ráirányítani a figyelmet!*

*Elindult a 2018/2019-es nevelési év!*

*Ha röviden kell válaszolnom arra, hogy „hogyan?”, akkor azt írnám, hogy csendben, rendben. Ha viszont van lehetőségem, márpedig van lehetőségem hosszabban írni a tapasztalataimról, akkor megteszem.*

*Május elején volt az óvodai beiratkozás.*

*Annak ellenére, hogy azt a szülők általában maguktól is tudják, hogy az óvodás korú gyermeknek óvodába kell járnia, természetesen a beiratkozásról adtunk tájékoztatást a Hírmondóban, a weboldalakon, a közösségi oldalakon, az óvoda bejárati ajtaján. A beíratott gyermekek és szüleik júniusban értesítést kaptak a felvételről, júliusban az új szülőknek külön szülői értekezlet is volt. A gyermekeket az óvoda beosztotta csoportba, figyelve lehetőség szerint a szülői igényekre.*

*Már azt sem értem, hogy augusztus utolsó hetében 11(!!!) szülőnek jutott eszébe, hogy a gyermeke nincs beíratva. De semmi baj, igaz borul minden, azonnal új csoportszerkezet készül - dolgozik vele az óvodavezető….*

*Aztán az, hogy mindegyik szülő azonnal rávágta, hogy a gyermekének van RGYK-s (rendszeres gyermekvédelmi kedvezménye) határozata, de bemutatni nem tudja… Semmi baj, majd nyomoz az óvoda, a hivatal, dolgozik vele az óvodavezető, az óvodatitkár, a hivatali ügyintézők.*

*Eljön a szeptember 3-a, amikor két beíratott gyermek nem jelenik meg. Természetesen nem szóltak a szülők, hogy nem jönnek, sőt, a telefont sem veszik fel, üzenetre nem válaszolnak. Természetesen ezzel sincs semmi baj, az óvodavezető kimegy a lakcímre, ahol nem tartózkodik senki, a szomszéd szerint elköltöztek. Semmi baj, bár jelentve vannak az étkezésben is, de majd kihúzza az óvodatitkár. Mivel azonban az étkezésben jelentve volt, így majd visszafizetési kötelezettség keletkezik a Magyar Államkincstár felé. Semmi baj, újra dolgozik vele az óvodatitkár, a hivatali könyvelő és számfejtő is...*

*És dolgozik összesen 5-6 ember azzal, hogy a T. Szülő elfelejt szólni, elfelejti, hogy egy éve lejárt az RGYK-s papír… Elfelejti? Nem érdekli?*

*Miért?*

*Nem kell fizetni az étkezésért, nem kell fizetni az óvodai ellátásáért, nem kell fizetni a külön programokért – és cserébe annyi nem várható el, hogy egyszer az életben, mert egyszer kell csak - időben beírassa? Hogy szóljon, ha nem hozza?*

*Még meg is érteném a T. Szülőket, ha mondjuk ugyanígy elfelejtenék a családi pótlékot felvenni, vagy az Erzsébet-utalványt, a rendkívüli gyermekvédelmi beiskolázási és karácsonyi pénzt felvenni. De az valahogy mindig megy…*

*Sorolhatnám a további példákat; a kuka mellé dobott szemétről, a széttört hirdetőtábláról… A napi tevékenységük közel 50 %-a arra megy el a köztisztviselőknek és a fizikai állománynak is, hogy pótolja, javítja, más helyett összeszedi, lejelenti, majd visszavonja. Vagy most újabban azt bizonygatjuk naponta többen és többször, hogy a téli rezsicsökkentés kapcsán senki jogos 12 ezer forintját nem mi tesszük el…*

*Nem vagyok elégedetlen, de egy kis odafigyeléssel, tájékozódással sokkal előrébb is tarthatnánk…*

Kérem, hogy jelentésem a Tisztelt Képviselő-testület tudomásul venni szíveskedjen.

Csemő, 2018. szeptember 17.

Dr. Lakos Roland

polgármester