**Tárgy: Bölcsődei feladatellátás megszervezéséhez szükséges döntések**

**ELŐTERJESZTÉS**

**Csemő Község Képviselő-testületének**

**2018. szeptember 24-én tartandó ülésére**

**Tisztelt Képviselő-testület!**

Az Országgyűlés a 2015. december 15-ei ülésén fogadta el az egyes szociális, gyermekvédelmi, családtámogatási tárgyú és egyéb kapcsolódó törvények módosításáról szóló 2015. évi CCXXIII. törvényt.

A módosítás következtében 2017. január 1. napjától egységes szabályozás lépett életbe a gyermekek napközbeni ellátására vonatkozóan. 2017. január 1-én lép hatályba a Gyvt. 94. § (3a) bekezdése, mely szerint, ha a bölcsődei ellátásra az adott településen legalább öt gyermek tekintetében igény jelentkezik, vagy a település - jogszabályban meghatározottak szerint megállapított - 3 év alatti lakosainak száma meghaladja a 40 főt, a települési önkormányzat köteles gondoskodni a gyermekek bölcsődei ellátásáról a 42. § (2) bekezdése szerinti bölcsődei ellátást nyújtó intézmények, szolgáltatások bármelyik formájának biztosításával, önállóan, társulásban vagy ellátási szerződés útján.

A Gyvt. 175. § (5) bekezdése alapján **a települési önkormányzatnak 2018. december 31-éig kell eleget tennie** az egyes szociális, gyermekvédelmi, családtámogatási tárgyú és egyéb kapcsolódó törvények módosításáról szóló 2015. évi CCXXIII. törvénnyel megállapított 94. § (3a) bekezdésben foglalt kötelezettségének.

Az előkészületeket Mini bölcsőde megszervezésére kezdtük meg. A mini bölcsőde olyan bölcsődei ellátást nyújtó intézmény, amely a gyermekek napközbeni ellátása keretében, a Bölcsődei nevelés-gondozás országos alapprogramja szerint, jogszabályban meghatározott szakirányú végzettséggel rendelkező személy által akár több, a 43. § szerinti bölcsődei intézményhez képest kisebb létszámú csoportban, valamint egyszerűbb személyi, tárgyi és működtetési feltételek mellett nyújt szakszerű gondozást és nevelést.

A Mini Bölcsőde kialakítását engedélyeztetni kell.

Az eljáráshoz szükséges a Csemői Nefelejcs Óvoda Alapító Okiratának, Szervezeti és Működési Szabályzatának módosítása (bővítése a bölcsődei funkciókkal és feladatokkal) és a bölcsődei Szakmai program elfogadása.

A fentiekre tekintettel jelen előterjesztés mellékleteként megküldöm:

* a Csemői Nefelejcs Óvoda Módosító okiratának tervezetét
* a Csemői Nefelejcs Óvoda módosítással egységes szerkezetű alapító okiratának tervezetét
* A Csemői Nefelejcs Óvoda szervezeti és Működési Szabályzatának egységes szerkezetű tervezetét
* A Csemői Nefelejcs Óvoda Szakmai Programjának tervezetét.

Kérem Tisztelt Képviselőket az előterjesztés megtárgyalására és a lentebb írt határozati javaslatok elfogadására.

…**/2018. (09. 24.) határozat**

**Csemő Község Önkormányzatának Képviselő-testülete megtárgyalta és elfogadta a Csemői Nefelejcs Óvoda és Mini Bölcsőde módosítással egységes szerkezetű Alapító Okiratát és a Módosító Okiratot.**

**Felkéri és felhatalmazza a polgármestert az okiratok aláírására és jóváhagyásra a Magyar Államkincstárhoz történő benyújtására.**

Határidő: azonnal.

Felelős: polgármester.

…**/2018. (09. 24.) határozat**

**Csemő Község Önkormányzatának Képviselő-testülete megtárgyalta és elfogadta a Csemői Nefelejcs Óvoda és Mini Bölcsőde módosítással egységes szerkezetű Szervezeti és Működési Szabályzatát.**

**Felkéri polgármestert a szükséges intézkedések megtételére.**

Határidő: azonnal.

Felelős: polgármester.

…**/2018. (09. 24.) határozat**

**Csemő Község Önkormányzatának Képviselő-testülete megtárgyalta és elfogadta a Csemői Nefelejcs Óvoda és Mini Bölcsőde Szakmai programját.**

**Felkéri polgármestert a szükséges intézkedések megtételére.**

Határidő: azonnal.

Felelős: polgármester.

Csemő, 2018. szeptember 20.

Dr. Lakos Roland

polgármester